
Αθήνα  08-09-2026
ΔΕΛΤΙΟ ΤΥΠΟΥ
ΘΕΜΑ: «ΠΑΡΑΣΚΕΥΗ 11 ΣΕΠΤΕΜΒΡΙΟΥ – ΟΙ ΓΕΩΤΕΧΝΙΚΟΙ ΑΠΕΡΓΟΥΜΕ»
Συνάδελφοι,
Με απόφαση του Διοικητικού Συμβουλίου της ΠΟΓΕΔΥ προκηρύσσεται 24ωρη πανελλαδική απεργία των Γεωτεχνικών Δημοσίων Υπαλλήλων την Παρασκευή 11 Σεπτεμβρίου 2026.
Η απόφαση αυτή δεν είναι ούτε βεβιασμένη ούτε συγκυριακή. Είναι το αποτέλεσμα μιας μακράς περιόδου κατά την οποία οι Γεωτεχνικοί καλούνται συνεχώς να αναλαμβάνουν περισσότερες ευθύνες, περισσότερους ελέγχους και περισσότερους κινδύνους, χωρίς την αντίστοιχη θεσμική, οικονομική και νομική προστασία.
Το τελευταίο διάστημα, όμως, ξεπεράστηκε κάθε όριο.
Αντί η Πολιτεία να ενισχύσει τις δημόσιες γεωτεχνικές και κτηνιατρικές υπηρεσίες, επέλεξε, με την πρόσφατη τροπολογία για τον επιχειρησιακό συντονισμό στη διαχείριση του αφθώδους πυρετού, να παρακάμψει τις αρμόδιες επιστημονικές υπηρεσίες και να μεταφέρει κρίσιμες λειτουργίες εκτός του φυσικού θεσμικού τους φορέα.
Την ίδια στιγμή, με το άρθρο 52 του σχεδίου νόμου του ΥπΑΑΤ, επιχειρείται εκ νέου η διεύρυνση του διαθέσιμου προσωπικού για την αντιμετώπιση επιζωοτιών, χωρίς προηγουμένως να έχουν διασφαλιστεί για τους Γεωτεχνικούς εκείνα που εδώ και χρόνια θεωρούνται αυτονόητα:
· νομική συνδρομή και κάλυψη για την καλόπιστη άσκηση των υπηρεσιακών και ελεγκτικών καθηκόντων,
· ενιαία και αντικειμενική ελεγκτική αποζημίωση,
· επίδομα επικίνδυνης και ανθυγιεινής εργασίας στους πραγματικά εκτιθέμενους συναδέλφους,
· επαρκές προσωπικό, μέσα και πόροι για να λειτουργήσουν στοιχειωδώς οι Γεωτεχνικές Υπηρεσίες.
Δεν είναι δυνατόν οι Γεωτεχνικοί να είναι απαραίτητοι όταν υπάρχει κρίση, επιζωοτία, έλεγχος ή ανάγκη για πολιτικές ανακοινώσεις και να γίνονται ξανά «αόρατοι» όταν έρχεται η ώρα της θεσμικής και οικονομικής αναγνώρισης του έργου τους.
Η ΠΟΓΕΔΥ διεκδικεί:
– Την κατάργηση της πρόσφατης ρύθμισης για τον επιχειρησιακό συντονισμό στη διαχείριση του αφθώδους πυρετού.
– Την απόσυρση του άρθρου 52 και την ταυτόχρονη θεσμοθέτηση νομικής κάλυψης, ενιαίας ελεγκτικής αποζημίωσης και επιδόματος επικίνδυνης και ανθυγιεινής εργασίας.
– Την άμεση στελέχωση και ουσιαστική ενίσχυση των Γεωτεχνικών Υπηρεσιών.
– Την επαναφορά του 13ου και 14ου μισθού.
– Την υπογραφή Συλλογικής Σύμβασης Εργασίας μη μισθολογικών παροχών για τους Γεωτεχνικούς Δημοσίους Υπαλλήλους.
Οι κινητοποιήσεις δεν αποτελούν αυτοσκοπό.
Είναι η απάντηση όταν ο διάλογος αντικαθίσταται από τετελεσμένα, η επιστήμη από “επιχειρησιακούς αυτοσχεδιασμούς” και η αναγνώριση της προσφοράς των εργαζομένων από διαρκώς περισσότερες υποχρεώσεις χωρίς δικαιώματα.
Καλούμε όλους τους συναδέλφους, σε Υπουργεία, Περιφέρειες και αποκεντρωμένες υπηρεσίες, να συμμετάσχουν μαζικά στην απεργία της Παρασκευής.
Γιατί αυτή τη φορά το μήνυμα πρέπει να είναι απολύτως καθαρό:
ΧΩΡΙΣ ΓΕΩΤΕΧΝΙΚΟΥΣ ΔΕΝ ΥΠΑΡΧΟΥΝ ΕΛΕΓΧΟΙ.
ΧΩΡΙΣ ΓΕΩΤΕΧΝΙΚΟΥΣ ΔΕΝ ΥΠΑΡΧΕΙ ΠΡΟΣΤΑΣΙΑ ΤΗΣ ΠΑΡΑΓΩΓΗΣ, ΤΗΣ ΔΗΜΟΣΙΑΣ ΥΓΕΙΑΣ ΚΑΙ ΤΟΥ ΠΕΡΙΒΑΛΛΟΝΤΟΣ.
ΚΑΙ ΧΩΡΙΣ ΣΕΒΑΣΜΟ ΣΤΟΥΣ ΓΕΩΤΕΧΝΙΚΟΥΣ ΔΕΝ ΜΠΟΡΕΙ ΝΑ ΥΠΑΡΞΕΙ ΣΟΒΑΡΗ ΑΓΡΟΤΙΚΗ ΠΟΛΙΤΙΚΗ.
ΤΗΝ ΠΑΡΑΣΚΕΥΗ 11 ΣΕΠΤΕΜΒΡΙΟΥ ΑΠΕΡΓΟΥΜΕ.
Για την εργασιακή μας αξιοπρέπεια.
Για την επιστημονική μας υπόσταση.
Για ισχυρές και αξιόπιστες δημόσιες Γεωτεχνικές Υπηρεσίες.
                                                          
                                                        Για  το  Δ.Σ.

Στις 12:30 θα πραγματοποιηθεί  συγκέντρωση στην είσοδο του ΥΠΑΑΤ Αχαρνών 2.

